ສານອາຍາ ນາໆຊາດ ຕັດສິນຈຳຄຸກນາຍ Lubanga 14 ປີ​
ນາຍ Lubanga ​ມີ​ຄວາມ​ຜິດ​ໃນ​ການ​ກໍ່​ອາ​ຊະ​ຍາ​ກຳສົງ​ຄາມ ​ໃນ​ເດືອນ​ມີນາຜ່ານ​ມາ ຍ້ອນ​ການໃຊ້​ພວກ​ທະຫານ​ເດັກນ້ອຍ​ເພື່ອ​ສູ້​ລົບໃນຄອງໂກ.
ສານອາຍານາໆຊາດ ໄດ້ຕັດສິນໂທດຂຸນເສິກຄອງໂກ ນາຍ Thomas Lubanga ໃຫ້ຈໍາຄຸກ 14 ປີໃນຖານທີ່ໄດ້ໃຊ້ພວກເດັກນ້ອຍເປັນທະຫານ ສານທີ່ນະຄອນ Hague ໄດ້ປະກາດກ່ຽວກັບການລົງໂທດດັ່ງກ່າວໃນວັນອັງຄານມື້ນີ້ ທີ່ກ່າວວ່າ ລາວເປັນຜູ້ທີ່ມີຄວາມຮູ້ ທີ່ໜ້າຈະເຂົ້າໃຈດີ ເຖິງຄວາມຮ້າຍແຮງ ຂອງການ ກະທໍາຜິດທາງອາຍາທີ່ວ່ານີ້ ມີການພົບເຫັນວ່າ ນາຍ Lubanga ມີຄວາມຜິດ ໃນການກໍ່ອາຊະຍາກຳສົງຄາມ ໃນເດືອນມີນາຜ່ານມາ ຍ້ອນການໃຊ້ພວກທະຫານເດັກນ້ອຍເພື່ອສູ້ລົບ ໃນພາກຕາເວັນ ອອກຂອງຄອງໂກ ໃນລະຫວ່າງປີ 2002-2003 ນາຍ Lubanga ແມ່ນເປັນຜູ້ທໍາອິດທີ່ໄດ້ຖືກຕັດສິນລົງໂທດໂດຍສານອາຍານາໆຊາດ ຫຼື ICC ສານໄດ້ກ່າວວ່າ ຈະມີການນັບເວລາໃຫ້ລາວໃນລະຫວ່າງທີ່ລາວໄດ້ຢູ່ໃນການ ຄວບຄຸມຂອງສານອາຍານາໆຊາດ ນັບຕັ້ງແຕ່ປີ 2006 ເປັນຕົ້ນມາ